AFRIKAANSE OPSOMMING: Onderwyswitskrif 6 wat in 2001 geïmplementeer is het die periode van die beleidsverandering ná die beëindiging van apartheid in Suid-Afrika voltooi. Die verandering in die Suid-Afrikaanse opvoedkundige beleid en die skoolstelsel het aanleiding gegee tot baie veranderinge in die bestuur van spesiale skole, en dit het hierdie studie beïnvloed. Onderwyswitskrif 6 (2001) het 'n omvattende reeks van opvoedkundige ondersteuningsdienste voorgestel wat die volgende strukture insluit; hoofstroom-, voldiens- en spesiale skole. Hierdie skole bied verskillende vlakke van ondersteuning aan met die oog om die hindernisse tot leer te oorbrug. Die navorsing is vanuit 'n privaat spesiale skool gedoen. Die ouers wat deelnemers aan die navorsing was, het hulle kinders uit 'n hoofstroomskool gehaal en oorgeplaas na ‘n spesiale skool. Hierdie navorsingstudie het gepoog om ouers se perspektiewe te verstaan rakende die oorplasing van hulle kind vanuit ‘n hoofstroomskool na 'n spesiale skool, met spesifieke fokus op die ouers wie se kinders in die Senior Fase van hul skoolloopbaan was. Bronfenbrenner se bio-ekologiese model is as die teoretiese raamwerk vir hierdie studie gebruik in die lig van die klem op die oorvleuelende sisteme wat met mekaar verbind is en die invloed daarvan op die deelnemers se lewens en die lewens van hul kinders. Vir hierdie navorsingstudie is die ouers in die middel van die model geplaas, met die skool, gesin en die kind as verdere mikrosisteme. Hierdie studie het van 'n kwalitatiewe gevallestudie en 'n kwalitatiewe metodologie gebruik gemaak wat in 'n interpretatiewe paradigma gegrond is. Doelgerigte steekproefneming is gebruik om die ouers te kies uit die aangewese spesiale skool in die suidelike voorstede van Kaapstad, as deelnemers vir die studie. Die studie het gebruik gemaak van drie maatreëls om data in te samel: 'n semi-gestruktureerde onderhoud, 'n lewens-lyn aktiwiteit, en 'n oop vraelys wat die ouers tuis voltooi het. Kwalitatiewe inhoudsanalise is gebruik om die data wat gegenereer is deur middel van die drie data–insamelingsmetodes, te ontleed. Die bevindinge van hierdie navorsing suggereer dat die oorgangsperiode op 'n later stadium in die kind se akademiese loopbaan 'n moeilike ervaring vir die ouers, wat aan die studie deelgeneem het, was. Namate die kinders egter by hulle veranderde omstandighede aangepas het, het die ouers gevoel dat die skuif die moeite werd was en hulle het 'n positiewe verandering in hul kinders se akademiese prestasies opgemerk. Kennis moet ook daarvan geneem word dat die perspektief van die ouers op spesiale onderwys nie gebaseer was op die beleidsdokumente van die Suid-Afrikaanse skoolstelsel nie. Dit beklemtoon dat ouerontwikkeling ten opsigte van hierdie aspek noodsaaklik is. Die bevindinge van die studie kan wel nie na alle skole in Suid-Afrika veralgemeen word nie, maar daar kan vanuit hierdie navorsing aanbevelings gemaak word om spesiale skole by te staan ten einde die oorgang vir beide ouers en leerders makliker te maak.